Diari Oficial de la Generalitat Valenciana


Sumari del DOGV 10250, del 27-02-2025 (2025/3445)

DECRET 34/2025, de 25 de febrer, del Consell, pel qual s'aproven les bases reguladores i el procediment de concessió directa d'ajudes destinades a la mobilitat i adaptació de vehicles de persones amb discapacitat i entitats del tercer sector de la discapacitat que hagen patit la pèrdua del vehicle adaptat pel temporal de vent i pluges del 29 d'octubre de 2024.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10417

Data del DOGV
:   27-02-2025

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2025/3445

CVE
:   RMEA-F-7174-2316

Data del document
:   25-02-2025

Organisme emissor
:   Vicepresidència Primera i Conselleria de Servicis Socials, Igualtat i Vivenda

Tipus de document
:   Decret

Descriptors 

:   * mitjans per a discapacitats
    * ajuda als discapacitats
    * suport econòmic
    * desastre natural
    * vehicle

I

Les persones amb discapacitat, especialment les persones amb limitacions funcionals i les persones amb mobilitat reduïda, tenen dificultats per a gaudir d’una vida independent, per la qual cosa cal que els poders públics adopten mesures per a garantir la mobilitat i compensar els desavantatges ocasionats, sobretot en circumstàncies extraordinàries com són les que s’han patit en la província de València a conseqüència de la pèrdua dels seus vehicles adaptats pel temporal de vent i pluges ocasionat per una depressió aïllada en nivells alts (DANA) el 29 d’octubre de 2024.

El dret a la mobilitat personal de les persones amb discapacitat està reconegut en l’article 20 de la Convenció sobre els drets de les persones amb discapacitat, aprovada per l’ONU el 13 de desembre de 2006 (BOE 96, 21.04.2008), i propugna i reafirma el dret a l’autonomia individual, la no discriminació i la independència de les persones, amb els suports específics que es requerisquen, per a garantir la igualtat d’oportunitats de les persones amb discapacitat amb la resta de la ciutadania.

D’altra banda, la reforma de l’article 49 de la Constitució Espanyola, de 15 de febrer de 2024, establix que els poders públics impulsaran les polítiques que garantisquen la plena autonomia personal i la inclusió social de les persones amb discapacitat, en entorns universalment accessibles.

II

La catàstrofe ocasionada per la dana, que va afectar una zona àmplia i nombroses localitats amb gran població, i que va ocasionar grans danys humans i materials, va tindre un efecte devastador de manera singular en els vehicles de particulars i famílies, que constituïxen un mitjà de transport essencial per a la mobilitat, circumstància especialment greu en el cas de pèrdues de vehicles adaptats per a persones amb discapacitat, que, sense estos, veuen limitats els seus drets a una vida autònoma i plena, quan no la possibilitat d’accedir a servicis educatius, assistencials o d’ocupació.

Per un acord de 4 de novembre de 2024, del Consell, pel qual s’adopten mesures urgents per a pal·liar els danys produïts pel temporal iniciat el 29 d’octubre de 2024 a la Comunitat Valenciana (DOGV 9974 bis, 4.11.2024), es va aprovar la concessió de les primeres ajudes directes i urgents a les persones físiques, s’establix, en l’apartat quint, punt b), que les conselleries competents posaran en marxa amb urgència mesures destinades a impulsar la recuperació de les àrees afectades pel temporal (DANA), incloent-hi, entre altres, la concessió d’ajudes a particulars per pèrdua o danys greus en el seu vehicle que siguen conseqüència directa del temporal.

El nombre de municipis greument afectats establit inicialment per a les ajudes urgents per a pal·liar la pèrdua de béns de primera necessitat de les persones físiques s’ha vist ampliat a deu més, ja que s'hi han afegit els habitants dels municipis de Carcaixent, Castelló, Chulilla, l’Énova, Manuel, Millares, la Pobla Llarga, Rafelguaraf, Senyera i Tous, d’acord amb el que establix la Resolució de 19 de novembre de 2024, de la Conselleria de Justícia i Interior, per la qual es modifica la relació de municipis annexada en el Decret 164/2024, de 4 de novembre, del Consell, d’aprovació de les bases reguladores i del procediment de concessió directa d’ajudes urgents als municipis afectats pels danys produïts pel temporal (DOGV 9988, 20.11.2024).

Este tràgic esdeveniment ha provocat, doncs, a més de quantiosos danys materials, forts desequilibris econòmics en les persones i en les famílies, que s’incrementen en el cas de l’existència d’una persona amb discapacitat, de la falta de vehicles i de la necessitat d’incorporar un sobrecost al seu preu, atés que requerixen la realització d’adaptacions per a l’accés (rampes i elevadors d’accés) o dels elements mecànics –volant, fre, embragatge, caixa del canvi i altres–, en el cas que la persona amb discapacitat física o limitacions de mobilitat siga el conductor.

El Govern d’Espanya, en el Reial decret llei 6/2024, de 5 de novembre (BOE 06.11.2024), adopta una sèrie de mesures urgents de resposta davant dels danys causats per la dana, entre les quals es troba l’exempció de les taxes de trànsit per la tramitació de baixes definitives de vehicles danyats i l’expedició de duplicats de permisos de circulació o de conducció destruïts o extraviats per estes causes (ex art. 12). En el seu desplegament s’ha aprovat la Instrucció XGL 7959/16, que facilita la baixa temporal dels vehicles mencionats, simplement amb la mera comunicació rebuda a través del Consorci de Compensació d’Assegurances i les autoritats de la Comunitat Valenciana.

S’han adoptat igualment mesures excepcionals per a la identificació i el trasllat dels vehicles, a conseqüència del temporal de pluja i vent iniciat el 29 d’octubre de 2024 a la Comunitat Valenciana, per l’Orde 16/2024, de 21 de novembre, conjunta de la Conselleria de Justícia i Interior i de la Conselleria de Medi Ambient, Infraestructures i Territori (DOGV 9989 bis, 21.11.2024).

III

Per tot això, s’establix la mesura de suport econòmic com a mesura d’acció positiva de caràcter específic, que consistix a sufragar els costos d’adaptació de vehicles de la població amb discapacitat afectada per a compensar els desavantatges derivats de l’adaptació del seu vehicle i, en este cas, la força devastadora de l’aigua a conseqüència de l’última dana que va ocasionar la pèrdua tant dels seus vehicles personals i familiars, com dels vehicles d’aquelles entitats del tercer sector de la discapacitat (associacions, fundacions o altres entitats sense ànim de lucre), sempre que estos vehicles es destinen al transport o servici de persones amb discapacitat.

Considerant que ens trobem en una situació autènticament excepcional, conforme al que es disposa en l’article 168.1.C) de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i l’article 22.2.c) de la Llei 38/2003, de 17 de novembre, general de subvencions, i el seu reglament de desplegament.

Considerant que hi ha acreditades raons d’interés públic i social per a la concessió directa de les presents ajudes públiques, si bé han d’establir-se mitjançant convocatòria pública per a l’adequada verificació de dades i el compliment de requisits de totes les sol·licituds.

Per tot el que s’ha exposat, després de seguir els tràmits que s’arrepleguen en l’article 168.1.A) de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en virtut del que disposa els articles 28.c) i 33.2 de la Llei 5/1983, de 30 de desembre, de la Generalitat, del Consell, a proposta de la Vicepresidència Primera i Conselleria de Servicis Socials, Igualtat i Vivenda, i amb deliberació prèvia del Consell en la reunió de 25 de febrer de 2025,

DECRETE

*Article 1. Objecte i modalitats d’ajudes*

1. L’objecte d’este decret és aprovar les bases reguladores i establir el procediment de concessió directa d’ajudes destinades a la mobilitat i l’adaptació de vehicles de persones amb discapacitat i entitats del tercer sector de la discapacitat que hagen patit la pèrdua del vehicle adaptat pel temporal de vent i pluges del 29 d’octubre de 2024.

2. Les subvencions adoptaran les modalitats següents:

a) Ajuda individual per a la mobilitat i per a sufragar el cost de l’adaptació i eliminació de barreres de vehicles per a persones amb discapacitat.

b) Ajuda a entitats del tercer sector de les persones amb discapacitat per a sufragar el cost de l’adaptació i eliminació de barreres de vehicles de transport col·lectiu amb adaptacions destinats al transport o servici de persones amb discapacitat.

3. Estes ajudes d’atenció social se circumscriuen a les persones amb discapacitat i entitats residents en els municipis de la zona afectada greument per l’emergència, que venen determinats pel Decret 164/2024, de 4 de novembre, del Consell, d’aprovació de les bases reguladores i del procediment de concessió directa d’ajudes urgents als municipis afectats pels danys produïts pel temporal, i la Resolució de 19 de novembre de 2024, de la Conselleria de Justícia i Interior, per la qual es modifica la relació de municipis annexada en el Decret 164/2024 (DOGV 9988, 20.11.2024), així com les que s’han vist afectades amb caràcter itinerant o per estacionament en algun municipi de les citades zones, sempre que acrediten el compliment de les circumstàncies i dels requisits que s’establixen en la present convocatòria.

*Article 2. Caràcter singular de la subvenció i raons que acrediten l’interés públic i social*

1. Estes ajudes públiques es concedixen de manera directa, en aplicació del que preveu l’article 22.2.c) de la Llei 38/2003, de 17 de novembre, general de subvencions, i l’article 168.1.C) de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, per concórrer raons d’interés públic i social, en virtut de les circumstàncies de les quals s’ha deixat constància en l’Acord de 4 de novembre de 2024, del Consell, pel qual s’adopten mesures urgents per a pal·liar els danys produïts pel temporal iniciat el 29 d’octubre de 2024 a la Comunitat Valenciana.

2. Les ajudes per a la mobilitat es constituïxen per a contribuir a pal·liar els efectes produïts pel temporal de vent i pluges (DANA) del 29 d’octubre de 2024 a la Comunitat Valenciana, que va tindre com a fenomen atmosfèric un caràcter extraordinari i que va produir nombrosos i elevats danys materials en els municipis afectats.

3. Per això s’aprecien les circumstàncies de caràcter excepcional i singular per a l’atorgament de les ajudes públiques, per concessió directa, sobre la base dels motius d’interés públic i social, a fi que les persones més vulnerables, com són les persones amb discapacitat, puguen cobrir el sobrecost d’adaptacions necessàries per als vehicles nous que adquirisquen per esta causa.

*Article 3. Règim jurídic aplicable*

Estes subvencions es regiran, a més de pel que particularment disposa este decret, pel que es preveu en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, els preceptes de caràcter bàsic de la Llei 38/2003, de 17 de novembre, general de subvencions, i del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions, així com pel que es preveu en la Llei 39/2015, d’1 d’octubre, del procediment administratiu comú de les administracions públiques, i en les altres normes de dret administratiu que hi siguen aplicables.

*Article 4. Persones beneficiàries*

1. Les persones beneficiàries de l’ajuda són les persones que hagen perdut (per sinistre total) o s’hagen vist obligades a substituir i reemplaçar (per sinistre parcial greu) un vehicle adaptat per a persones amb discapacitat a conseqüència de la dana, bé com a conductor, bé per a facilitar la mobilitat del seu cònjuge, parella de fet o persona amb relació anàloga a la conjugal, ascendents, fill o filla, o una altra persona del seu nucli familiar o de convivència, que necessite l’adaptació del vehicle adquirit per compra o qualsevol mitjà vàlid i documentat de transmissió *inter vivos*.

2. Així mateix, es consideraran beneficiàries d’estes ajudes, en els termes regulats en este decret, les entitats del tercer sector de la discapacitat (associacions, fundacions o altres entitats sense ànim de lucre) que disposen de vehicles adaptats i estos s’hagen vist danyats o destruïts pel temporal, cas de sinistre total o parcial greu, sempre que estos vehicles es destinen al transport o servici de persones amb discapacitat.

*Article 5. Requisits per a la concessió d’ajuda*

1. S’establixen com a requisits per a la concessió d’esta ajuda en el cas de persones físiques:

a) Tindre la condició de persona amb discapacitat el conductor o qualsevol membre de la unitat familiar o de convivència.

b) Haver perdut el vehicle de la seua titularitat a conseqüència de la dana i haver sigut donat de baixa, d’ofici o a sol·licitud de la persona interessada, en el Registre general de vehicles (Direcció General de Trànsit).

c) Haver adquirit o estar en condicions d’adquirir un nou vehicle o, si és el cas, un vehicle de segona mà o per transmissió *inter vivos*, que requerix adaptacions o eliminació de barreres per a la conducció o el transport d’un membre de la unitat familiar o de convivència. A este efecte, per a optar a l'ajuda, l'actuació d'adquisició o transmissió haurà de realitzar-se en el termini comprés entre el 30 d'octubre de 2024 i el 30 de setembre de 2025, els dos inclosos.

2. La condició establida en l’apartat b) podrà ser suplida per mera declaració responsable, comunicada a la DGT i, si és el cas, la comunicació rebuda a través del Consorci de Compensació d’Assegurances i Autoritats de la Comunitat Valenciana, d’acord amb la Instrucció LLP 0773/16, de la Direcció General de Trànsit (DGT), que facilita la baixa temporal dels mencionats vehicles.

3. En el cas de les ajudes per a entitats del tercer sector de la discapacitat previstes en este decret, estes hauran d’acreditar igualment els danys o la pèrdua del vehicle adaptat, en els termes descrits per a les persones físiques en l’apartat 1.b), i hauran d’acreditar la inscripció de l’entitat en el Registre general de titulars d’activitats, de servicis i de centres de servicis socials.

4. No podran obtindre la condició de beneficiàries les persones o entitats en les quals concórrega alguna de les circumstàncies indicades en els apartats 2 i 3 de l’article 13 de la Llei 38/2003, de 17 de novembre. No obstant això, en aplicació de l’article 7 del Decret llei 11/2024, de 12 de novembre, del Consell, pel qual s’adopten mesures administratives i economicopressupostàries per a facilitar la resposta de la Generalitat a conseqüència de la dana patida per la Comunitat Valenciana els dies 28 i 29 d’octubre de 2024, se’ls exceptua del compliment dels requisits de trobar-se al corrent en el compliment de les obligacions tributàries o davant de la Seguretat Social i del pagament d’obligacions per reintegrament de subvencions, establits en els articles 13.2 i 34.5 de l’LGS.

*Article 6. Termini, lloc i forma de presentació de la sol·licitud d’ajuda*

1. La sol·licitud d’ajuda haurà de presentar-se en el termini de dos mesos, a comptar de l’endemà de la publicació del present decret en el *Diari Oficial de la Generalitat Valenciana*.

2. Sense perjuí del que es disposa en l’article 16.4 de la Llei 39/2015, d’1 d’octubre, del procediment administratiu comú de les administracions públiques, les sol·licituds es presentaran preferentment de manera telemàtica a través del procediment habilitat en la seu electrònica de la Generalitat Valenciana «Ajudes destinades a la mobilitat i adaptació de vehicles de persones amb discapacitat i entitats del tercer sector de la discapacitat que hagen patit la pèrdua del seu vehicle adaptat pel temporal de vent i pluges del 29 d’octubre de 2024», a través de l'enllaç <https://www.gva.es/va/inicio/procedimientos?id_proc=103397>, així com en les oficines PROP i als ajuntaments dels municipis afectats per la dana.

3. El tràmit per a aportar documentació a l’expedient estarà disponible en la seu electrònica de la Generalitat <https://www.gva.es/va/inicio/procedimientos?id_proc=103397>.

*Article 7. Documentació i informació que s’ha d’adjuntar a la sol·licitud*

1. La sol·licitud, que haurà d’emplenar-se segons el formulari del tràmit telemàtic o, en el cas de presentació presencial, segons el formulari que figura com a annex del present decret, contindrà la següent informació:

a) Nom, cognoms o raó social i NIF de la persona o entitat sol·licitant de l’ajuda.

El NIF de la persona sol·licitant de l’ajuda ha de coincidir amb el NIF de la persona que figure com a titular principal del vehicle en el Registre de vehicles de la Direcció General de Trànsit.

b) Identificació del compte bancari titularitat de la persona beneficiària de l’ajuda en la qual es rebrà el pagament de la subvenció.

c) Declaració responsable de la persona o entitat sol·licitant sobre els següents aspectes:

– Que complix els requisits exigits per a ser persona beneficiària de l’ajuda.

– Que el vehicle adaptat sinistrat ha sigut baixa en la Direcció General de Trànsit amb motiu dels danys ocasionats per la dana; en el cas que la baixa siga temporal, que es compromet a tramitar la baixa definitiva del vehicle quan siga possible i, en tot cas, abans de l’1 de desembre de 2025.

– Que complix els requisits establits en l’article 13.2 de l’LGS, a excepció, si és el cas, dels epígrafs e) i g).

– Que la titularitat del compte bancari correspon a la persona sol·licitant de l’ajuda.

2. Juntament amb la sol·licitud, degudament emplenada i firmada per la persona sol·licitant o pel representant de l’entitat, es presentarà:

a) El contracte de compravenda de vehicle nou o usat, contracte de senyal o reserva de compra, adquisició per donació o qualsevol altre mitjà vàlid i documentat de transmissió *inter vivos*.

b) Pressupost firmat amb les adaptacions que es facen o factura proforma subscrits pel taller mecànic oficial autoritzat.

*Article 8. Termini de resolució, òrgan competent per a la concessió de les ajudes i notificació*

1. L’òrgan competent per a la gestió i instrucció de les ajudes és la direcció general amb competències en matèria de persones amb discapacitat, dependent de la Vicepresidència Primera i Conselleria de Servicis Socials, Igualtat i Vivenda, que rebrà les sol·licituds i verificarà que estes reunixen els requisits per a poder ser tramitades.

2. L’exercici de la competència per a la concessió d’estes ajudes correspon, per delegació del Consell, a la persona titular de la direcció general amb competències en matèria de persones amb discapacitat, a proposta de la Subdirecció General de les Persones amb Discapacitat.

3. El termini màxim per a resoldre i notificar la resolució serà de tres mesos a comptar de la data de finalització del termini de presentació de sol·licituds.

4. Transcorregut el termini abans mencionat sense que s’haja notificat resolució expressa, les persones interessades podran entendre desestimada la seua sol·licitud per silenci administratiu, sense perjuí que subsistisca l’obligació legal de l’Administració de resoldre expressament sobre la petició formulada.

5. Si es desestimen sol·licituds per falta de consignació pressupostària i, amb posterioritat a l’emissió del present decret, s’incrementen els crèdits destinats a finançar estes ajudes, o s’allibera part del crèdit disponible inicialment, per renúncia del beneficiari, podria proposar-se la concessió de l’ajuda a les sol·licituds que s’hagen desestimat per falta de crèdit següents a aquella en orde de la seua presentació que, estant completes, reunisquen els requisits per a ser entitat beneficiària de la present ajuda, sempre que s’haja alliberat crèdit suficient per a atendre almenys una de les sol·licituds denegades.

*Article 9. Criteri de concessió de les ajudes*

S’establix com a únic criteri de concessió la prioritat temporal de les sol·licituds, amb la documentació completa, fins a l’exhauriment de l’import de la línia pressupostària.

*Article 10. Finançament*

1. Les subvencions que s’atorgaran per concessió directa, segons el que s’establix en el present decret, ascendixen a un import global de 2.000.000 d'euros, a càrrec dels fons propis de la Generalitat per a l’exercici pressupostari 2025, del capítol VII del programa pressupostari R09538519.G313D00.

2. D’acord amb la previsió legal de l’article 168.1.c) de la Llei 1/2015, de 6 de febrer, de la Generalitat, estes ajudes s’imputaran a la línia de subvenció que s’habilite mitjançant la corresponent modificació pressupostària.

*Article 11. Quantia de la subvenció*

1. La quantia màxima per a concedir a les persones físiques beneficiàries serà el 100 % del cost de l’adaptació requerida en el vehicle per a facilitar la mobilitat, seguretat i eliminació de barreres, amb un mòdul màxim de cinc mil euros (5.000 €).

2. En el cas de les persones jurídiques, la quantia màxima per a concedir serà igualment el 100 % del cost de l’adaptació requerida en el vehicle de transport col·lectiu per al trasllat de persones amb discapacitat, amb un mòdul màxim de deu mil euros (10.000 €).

3. Per a la determinació de la quantia, la persona o entitat beneficiària haurà de presentar un pressupost firmat de les adaptacions que es faran o factura proforma subscrits pel taller mecànic oficial autoritzat, segons establix l’article 7.2 del present decret.

*Article 12. Forma de pagament*

1. El pagament de la subvenció s’efectuarà, amb caràcter immediat, després de la resolució de concessió fins al 100 % del seu import, com a pagament anticipat, d’acord amb el que establix l’article 6.2 del Decret llei 11/2024, de 12 de novembre, del Consell, pel qual s’adopten mesures administratives i economicopressupostàries per a facilitar la resposta de la Generalitat a conseqüència de la dana patida per la Comunitat Valenciana els dies 28 i 29 d’octubre de 2024, per mitjà de transferència, al compte bancari que determine la persona o entitat beneficiària.

2. Per a rebre el pagament, la beneficiària haurà d’haver fet prèviament el tràmit telemàtic denominat «Procediment per a tramitar les altes, modificacions i baixes de les domiciliacions bancàries (domiciliació bancària). Tràmit automatitzat», en el cas que no s’hagen presentat les dades de domiciliació bancària amb anterioritat davant de la Generalitat, o si amb posterioritat eixes dades han experimentat qualsevol variació.

*Article 13. Obligacions de les persones beneficiàries*

1. Les persones beneficiàries de la subvenció tenen l’obligació general de fer l’activitat que fonamente la concessió de la subvenció, segons el que s’establix en l’article 14 de la Llei 38/2003, de 17 de novembre, general de subvencions, i en concret:

a) Complir l’objectiu d’adquisició d’un nou vehicle, executar el projecte d’adaptació d’este per a persones amb discapacitat, fer esta activitat mitjançant un taller oficial i, si és el cas, legalitzar l’adaptació feta, en les condicions i els terminis establits en el present decret.

b) Justificar davant de l’òrgan concedent el compliment dels requisits i les condicions, així com la realització de l’activitat i el compliment de la finalitat que determina la concessió de l’ajuda.

c) Sotmetre’s a les actuacions de comprovació, a efectuar per l’òrgan concedent, així com qualsevol altra de comprovació i control financer que puguen dur a terme els òrgans de control competents, per a la qual cosa han d’aportar tota la informació que es requerisca en l’exercici de les actuacions anteriors.

d) Conservar els documents justificatius de l’aplicació dels fons rebuts, mentres puguen ser objecte de les actuacions de comprovació i control.

e) Procedir al reintegrament dels fons percebuts en els supòsits previstos en l’article 37 de la Llei 38/2003, de 17 de novembre.

f) En el cas d'entitats del tercer sector de la discapacitat, i de conformitat amb el que es preveu en la Llei 1/2022, de 13 d'abril, de transparència i bon govern de la Comunitat Valenciana, les entitats que resulten beneficiàries hauran de donar l'adequada publicitat activa, indicant l'entitat concedent «la Generalitat», l'import rebut i l'actuació subvencionada.

2. L’activitat que fonamente la concessió de la subvenció haurà de fer-se en el termini màxim de sis mesos, a comptar de la data de la concessió i, en tot cas, abans de l’1 de novembre de 2025.

*Article 14. Justificació de l’aplicació donada a la subvenció per les persones beneficiàries*

1. El termini màxim per a presentar la corresponent justificació de gastos serà l’1 de desembre de 2025.

2. L’actuació s’entendrà justificada mitjançant la presentació del compte justificatiu que incloga la documentació següent:

a) El títol o document d’adquisició per compra o qualsevol mitjà vàlid de transmissió *inter vivos*, que haurà de tindre data posterior al 29 d’octubre de 2024.

b) La presentació de la factura reglamentària de les adaptacions realitzades, que ha de ser realitzada de conformitat amb el termini previst en l’article 13.2.

En esta factura haurà de constar el vehicle –amb indicació de marca, model, matrícula i titular– sobre el que s’ha practicat la corresponent adaptació.

c) Documentació tècnica acreditativa que l’adaptació practicada està homologada i en què conste la inspecció tècnica del vehicle (ITV) realitzada.

3. Així mateix, es comprovarà d’ofici que la persona beneficiària ha tramitat la baixa definitiva del vehicle sinistrat que ha sigut substituït.

4. El falsejament o l’ocultació de dades i documents que afecten substancialment la concessió i l’entrega de fons públics donaran lloc a l’exigència de responsabilitats tant en l’orde administratiu com en el jurisdiccional competent, així com al reglament sancionador establit en els articles del 173 al 177 de la Llei 1/2015, de 6 de febrer. De conformitat amb l’article 72.2 de la Llei 1/2022, de 13 d’abril, de transparència i bon govern de la Comunitat Valenciana, també serà procedent el reintegrament total o parcial de la subvenció concedida segons el règim sancionador previst en esta mateixa llei.

*Article 15. Minoració, anul·lació i reintegrament de les subvencions*

1. En cas que la comprovació duta a terme concloga que no queden acreditats els requisits per a la percepció de l’ajuda o per a la determinació de la seua quantia, les persones beneficiàries hauran de reintegrar la totalitat o una part de la quantitat percebuda, més els corresponents interessos de demora. En estos casos, s’incoarà l’expedient oportú, que, amb l’audiència prèvia de la persona interessada, resoldrà la persona titular de l’òrgan gestor de la subvenció.

2. Així mateix, la persona beneficiària podrà desistir de la seua sol·licitud i renunciar a la concessió de l’ajuda, una vegada atorgada, i haurà de reintegrar, en tot cas, l’import abonat de manera anticipada en la Tresoreria de la Generalitat Valenciana, amb obligació d’abonar interessos legals, llevat que hi haja causa justificada o de força major, que haurà de motivar en la seua renúncia i ser valorada per l’òrgan gestor.

*Article 16. Compatibilitat de les ajudes*

Les ajudes que s’arrepleguen en este decret seran compatibles amb les ajudes concedides pel Decret 5/2025, de 14 de gener, del Consell, pel qual s’aproven les bases reguladores i el procediment de concessió directa d’ajudes urgents per a reparar les conseqüències econòmiques derivades de la destrucció de vehicles sinistrats durant el temporal de vent i pluges iniciat el 29 d’octubre de 2024 en la Comunitat Valenciana.

*Article 17. Compatibilitat amb la normativa europea sobre ajudes públiques*

1. En la tramitació d’este decret s’ha realitzat el tràmit previst en els articles 3 i 4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.

2. Les ajudes regulades en este decret són compatibles amb el mercat interior perquè, segons el que es disposa en l’article 107.1 del Tractat de funcionament de la Unió Europea, són compatibles amb el mercat interior les ajudes destinades a reparar els perjuís causats per desastres naturals o per altres esdeveniments de caràcter excepcional.

Atés que es tracta d’ajudes no subjectes a l’article 107.1 del Tractat de funcionament de la Unió Europea, i d’acord amb el que establix l’article 3.4 del Decret 128/2017, de 7 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les subvencions establides per mitjà d’este decret no requerixen notificació o comunicació a la Comissió Europea.

*Article 18. Pla de control*

Una vegada realitzada la concessió de les ajudes es realitzarà un control del compliment dels requisits exigits de conformitat amb el pla de control que s’aprove a este efecte, i es comprovaran els aspectes següents:

a) Respecte de la totalitat de persones beneficiàries de les ajudes, que el vehicle sinistrat haja sigut baixa definitiva en el Registre de vehicles de la Direcció General de Trànsit en els termes previstos en l’article 14.3 d’este decret.

b) Que s’ha reflectit l’adaptació subvencionada en la documentació del vehicle.

DISPOSICIONS ADDICIONALS

*Primera. Registre de les ajudes en la Base de dades nacional de subvencions*

L’òrgan competent de la conselleria competent en matèria de servicis socials haurà de registrar en la Base de dades nacional de subvencions les ajudes concedides a l’empara d’este decret, segons el que s’establix en la Llei 38/2003, de 17 de novembre, i en el Reial decret 130/2019, de 8 de març, pel qual es regula la Base de dades nacional de subvencions i la publicitat de les subvencions i altres ajudes públiques.

*Segona. Informació i transparència de les ajudes i subvencions concedides*

1. De conformitat amb l’article 18 de la Llei 38/2003, de 17 de novembre, es remetrà informació a la Base de dades nacional de subvencions (BDNS), en els termes previstos en l’article 20 d’esta llei i en el Reial decret 130/2019, de 8 de març, pel qual es regula la Base de dades nacional de subvencions i la publicitat de les subvencions i altres ajudes públiques.

2. Sense perjuí de l’obligació prevista en l’apartat anterior, les entitats beneficiàries hauran de complir les obligacions de transparència i de subministrament d’informació previstes en la Llei 19/2013, de 9 de desembre, de transparència, accés a la informació pública i bon govern, en relació amb la Llei 1/2022, de 13 d’abril, de transparència i bon govern de la Comunitat Valenciana.

3. A les ajudes atorgades mitjançant l’oportuna resolució de concessió, a l’empara d’este decret, es donarà publicitat en el portal web de la conselleria competent i en el portal GVA Oberta, de la manera següent:

a) Amb indicació del nombre total de beneficiaris de les ajudes en cada una de les modalitats que establix l’article 1 del present decret i la quantitat global concedida.

b) Mitjançant una relació de les subvencions concedides, en la qual apareixeran xifrades les dades d’identificació personal (per raó de la seua confidencialitat), quantia concedida per vehicle i localitat o municipi.

c) Les ajudes a entitats del tercer sector de les persones amb discapacitat seran publicades amb indicació de l’entitat beneficiària, NIF i quantia de l’ajuda.

*Tercera. Protecció i tractament de dades de caràcter personal*

La gestió de les subvencions que preveuen estes bases comporta el tractament de dades de caràcter personal, de manera que cal complir les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

La conselleria competent en matèria de servicis socials és responsable del tractament de dades de caràcter personal que comporta la gestió, tramitació i concessió d’estes ajudes, i, conseqüentment, actuarà d’acord amb els principis, les mesures i les garanties regulades en la normativa vigent en matèria de protecció de dades. En conseqüència, es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la pèrdua, la destrucció o el mal accidental, mitjançant l’aplicació de mesures tècniques o organitzatives apropiades, i així aconseguir la integritat i la confidencialitat de les dades.

En la present disposició s’inclou la informació que ha de facilitar-se per les persones interessades, es tracte de persones físiques o, en el cas de persones jurídiques, dels seus representants, en relació amb les seues dades de caràcter personal, de conformitat amb el que es preveu en els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre, de protecció de dades personals i garantia dels drets digitals.

Així mateix, en el disseny dels formularis de sol·licitud i aportació documental i en les publicacions (Portal de transparència, etc.) i altres actes administratius hauran de tindre’s en compte els principis de protecció de dades. En concret, les dades personals han de ser adequades, pertinents i limitades al que siga necessari en relació amb les finalitats per a les quals es tracten.

Quan els beneficiaris aporten dades de caràcter personal de terceres persones a fi de complir les obligacions i les justificacions derivades del present decret, així com de la concessió de l’ajuda, hauran d’informar-los en els termes que s’establixen en esta disposició.

*Quarta. Verificació telemàtica de dades*

D’acord amb el que s’establix en la disposició addicional primera del Decret llei 11/2024, de 12 de novembre, del Consell, pel qual s’adopten mesures administratives i economicopressupostàries per a facilitar la resposta de la Generalitat a conseqüència de la dana patida per la Comunitat Valenciana els dies 28 i 29 d’octubre de 2024, es podran consultar, arreplegar i verificar dades i documents d’identificació, residència, històric i convivència, vehicles, registres civils, ocupació, seguretat social, caràcter tributari (d’acord amb l’article 95.1.k) de la Llei 58/2003, de 17 de desembre, general tributària) i circumstàncies socials i econòmiques; així com qualsevol altra dada o document que siga necessari per a gestionar les ajudes i els procediments aprovats amb la finalitat de pal·liar les pèrdues ocasionades per la dana.

En el marc d’estes ajudes es consultarà el Registre de vehicles de la Direcció General de Trànsit i, si és el cas, la informació que s’arreplegue del Consorci de Compensació d’Assegurances.

En cas que la persona interessada exercisca el seu dret d’oposició a estes consultes, haurà d’aportar la documentació acreditativa del que s’ha declarat.

Les dades obtingudes només es podran utilitzar per a la concessió d’estes ajude,s i totes les persones que intervinguen en el procediment estaran subjectes al deure de confidencialitat al qual es referix l’article 5.1.f) del Reglament (UE) 2016/679.

DISPOSICIONS FINALS

*Primera. Habilitació per al desplegament del decret*

La persona titular de la Vicepresidència Primera i Conselleria de Servicis Socials, Igualtat i Vivenda podrà modificar el present decret en aquells aspectes la competència per a la regulació dels quals no s’atribuïx específicament al Consell.

*Segona. Efectes*

El present decret produirà efectes a partir de l’endemà de la publicació en el *Diari Oficial de la Generalitat Valenciana*.

Contra este decret, que posa fi a la via administrativa, es podrà interposar, potestativament, un recurs de reposició davant de l’òrgan que ha dictat l’acte, en el termini d’un mes des de la publicació del present decret en el *Diari Oficial de la Generalitat Valenciana*, d’acord amb el que disposen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l’endemà de la publicació en el *Diari Oficial de la Generalitat Valenciana*. Tot això, de conformitat amb el que establixen els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjuí que s’utilitze qualsevol altra via que es considere oportuna.

  

València, 25 de febrer de 2025

Carlos Mazón Guixot

President de la Generalitat

Susana Camarero Benítez

Vicepresidenta primera i consellera de Servicis Socials, Igualtat i Vivenda

Esta disposició conté annexos. Consulteu-ne la versió en PDF.